**Monitoring predizborne kampanje**

**Širi kontekst**

Projekat monitoringa finansiranja izborne kampanje Transparentnost – Srbija je sprovela u saradnji sa IFES-om u 15 gradova u Srbiji. Monitoringom je obuhvaćen ceo period izborne kampanje, od dana raspisivanja izbora do dana njihovog održavanja. Pojedine aktivnosti, koje se odnose na monitoring situacije ''na terenu'', sprovedene su u periodu od mesec i po dana, od 25. marta do 08. maja 2012. godine, koji prethodi izbornom danu.

Tokom monitoringa Transparentnost – Srbija je neposredno prikupila podake o:

* Oglašavanju učesnika na izborima na medijima sa nacionalnom frekvencijom, kao i na pojedinim beogradskim elektronskim medijima
* Oglašavanju u beogradskoj dnevnoj i sedmičnoj štampi
* Oglašavanju putem bilborda
* Oglašavanju u neprivatizovanim regionalnim i lokalnim elektronskim medijima
* Postupanju nadležnih državnih organa u vezi sa izbornom kampanjom (Agencija za borbu protiv korupcije, Državna revizorska institucija, Republička radiodifuzna agencija, prekršanji sudovi, javna tužilaštva, Ministarstvo finansija, gradski i opštinski sekretarijati za finansije u vezi sa distribucijom sredstava za izbornu kampanju)
* Većim prilozima za svrhu izborne kampanje koje su objavili učesnici na izborima.

Na terenu su prikupljani podaci o:

* Većim javnim skupovima na otvorenom i zatvorenom
* Javnim skupovima zabavnog karaktera
* Oglašavanju učesnika u kampanji putem plakata i bilborda
* Javnim skupovom i promocijama koje ne organizuju neposredno učesnici na izborima ali se na njima pojavljuju predstavnici političkih subjekata i kandidati na izborima
* Putnim troškovima političkih subjekata
* Promotivnim aktivnostima političkih subjekata
* Oglašavanju u lokalnim medijima
* Prihodima i infrastrukturi političkih subjekata
* Podmićivanju birača.

**Monitoring predizborne kampanje, Novi Sad, 25.03. – 08.05.2012: Izbor odbornika u Skupštinu Grada Novog Sada**

**Datum održavanja izbora: 06.05.2012.**

**Broj biranih odbornika: 78**

**Izborni sistem: proporcionalni**

Ukupna sredstva izdvojena iz budžeta grada za troškove kampanje: Odluka o dodeli ovih sredstava nije objavljena na sajtu. U Odluci o budžetu grada Novog Sada nisu jasno opredeljena sredstva za finansiranje izborne kampanje za lokalne izbore. S ozbirom na parametre koje je Zakon propisao, trebalo je za tu svrhu izdvojiti 0,1 % rashoda budžeta. Ukoliko se u obzir uzmu svi rashodi, to znači da je trebalo izdvojiti 20.700.800 dinara, a ukoliko se u obzir uzmu samo tekući transferi 14.125.735 dinara. Jedna petina ove sume se raspodeljuje svim podnosiocima izbornih lista na jednake delove (ukoliko su položili izborno jemstvo), a ostatak se raspoređuje listama koje su osvojile odbornička mesta.

Na osnovu podataka iz podnetih stranačkih izveštaja može se zaključiti da je ukupno u raspodelu ušlo 19,262,325.00 novosadskih budžetskih para, što se ne poklapa ni sa jednom od navedenih cifara. Iz budžeta grada je, sudeći po dostupnim stranačkim izveštajima, isplaćeno ukupno 11,982,177,33 dinara.

**Izborne liste stranka/koalicija koje su učestvovale u izborima odbornika u Skupštinu grada Novog Sada, po redosledu proglašenja lista:**

1. Izbor za bolji Novi Sad – Bojan Pajtić
2. Liga Socijaldemokrata Vojvodine – Novi Sad naša kuća – Nenad Čanak
3. Maja Gojković – Ujedinjeni Regioni Srbije
4. Demokratska Stranka Srbije – Vojislav Koštunica
5. Udruženi Penzioneri i Socijalna Pravda – Pero Zubac
6. Romska Demokratska Stranka – Tomislav Bokan
7. Srpska Radikalna Stranka dr Aleksandar Martinović
8. Ivica Dačić – Socijalistička Partija Srbije (SPS), Partija Ujedinjenih Penzionera Srbije (PUPS), Jedinstvena Srbija (JS), Socijaldemokratska Partija Srbije (SDPS)
9. Srpska Demokratska Stranka Magistar Radivoj Prodanović
10. Pokrenimo Novi Sad – Tomislav Nikolić ( Srpska Napredna Stranka, Nova Srbija, Pokret Socijalista)
11. [Čedomir Jovanović – Vojvođanski Preokret (LDP – SPO – VP – SDU)](http://www.pik.skupstinavojvodine.gov.rs/sadrzaj/2012IL7.pdf)
12. Vajdasági Magyar Szövetség - Pásztor István – Savez Vojvođanskih Mađara - Ištvan Pastor (SVM)
13. MI – dr Miroslav Miša Ilić – Grupa Građana MI – dr Miroslav Miša Ilić
14. Dveri za život Novog Sada
15. Nijedan od ponuđenih odgovora – NOPO

**Izborne liste stranaka/koalicija koje su učestvovale u izboru poslanika u Skupštinu APV, po redosledu proglašenja:**

[1.Izbor za bolju Vojvodinu – Bojan Pajtić](http://www.pik.skupstinavojvodine.gov.rs/sadrzaj/2012IL1Koalicija%20Izbor%20za%20bolju%20Vojvodinu-Bojan%20Pajtic.pdf)

[2. Liga Socijaldemokrata Vojvodine – Nenad Čanak](http://www.pik.skupstinavojvodine.gov.rs/sadrzaj/2012IL2LigasocijaldemokrataVojvodine.pdf)

[3. Ujedinjeni Regioni Srbije – Mlađan Dinkić](http://www.pik.skupstinavojvodine.gov.rs/sadrzaj/2012IL3URS.pdf)

4. [Srpska Radikalna Stranka – dr Vojislav Šešelj](http://www.pik.skupstinavojvodine.gov.rs/sadrzaj/2012IL4.pdf)

5[. Pokrenimo Vojvodinu – Tomislav Nikolić: Srpska Napredna Stranka, Nova Srbija, Pokret Socijalista, Pokret Snaga Srbije - BK](http://www.pik.skupstinavojvodine.gov.rs/sadrzaj/2012IL5.pdf)

6[. Demokratska Stranka Srbije – Vojislav Koštunica](http://www.pik.skupstinavojvodine.gov.rs/sadrzaj/2012IL6.pdf)

7[. Čedomir Jovanović – Vojvođanski Preokret (LDP – SPO – VP – SDU – Bogata Srbija)](http://www.pik.skupstinavojvodine.gov.rs/sadrzaj/2012IL7.pdf)

8[. Ivica Dačić – Socijalistička Partija Srbije (SPS), Partija Ujedinjenih Penzionera Srbije (PUPS), Jedinstvena Srbija (JS), Socijaldemokratska Partija Srbije (SDPS)](http://www.pik.skupstinavojvodine.gov.rs/sadrzaj/2012IL8.pdf)

[9. Vajdasági Magyar Szövetség - Pásztor István – Savez Vojvođanskih Mađara – Ištvan P](http://www.pik.skupstinavojvodine.gov.rs/sadrzaj/2012IL9.pdf)astor (SVM)

10. Dveri za srpsku Vojvodinu

11. Sve zajedno: BDZ, GSM, DZH, DZVM, Slovačka Stranka – Laslo Rac Sabo

12. [MAGYAR REMÉNY MOZGALOM-LÁSZLÓ BÁLINT](http://www.pik.skupstinavojvodine.gov.rs/sadrzaj/2012IL12.pdf%22%20%5Co%20%22%D0%98%D0%B7%D0%B1%D0%BE%D1%80%D0%BD%D0%B0%20%D0%BB%D0%B8%D1%81%D1%82%D0%B0%2012%22%20%5Ct%20%22_blank) – Pokret Mađarske Nade – Balint Laslo

13. Crnogorska Partija – Nenad Stevović

14. Srpska Demokratska Stranka, Dragan Dašić

**Analiza izveštaja strananka/koalicija\* o prihodima i troškovima kampanje za izbor odbornika u Skupštinu grada Novog Sada**

\*Izveštaji preuzeti sa sajta Agencije za borbu protiv korupcije

Najvažniji nalazi

Agencija za borbu protiv korupcije je, 2011. godine, u saradnji sa CeSID-om i Misijom OEBS-a u Srbiji, održala seriju treninga za predstavnike parlamentarnih stranaka u 22 grada, a na temu ‘Primena zakona o finansiranju političkih subjekata’. Posebna pažnja je, kako se navodi na sajtu Agencije, bila posvećena, između ostalog, podnošenju godišnjeg finansijskog izveštaja i izveštaja o troškovima izborne kampanje. Da ovaj napor Agencije parlamentarne stranke, ali ni ostali politički subjekti, u nisu naročito ozbiljno shvatile, dokaz su podneti izveštaji o troškovima izborne kampanje za izbor odbornika u Skupštinu grada Novog Sada.

Velika većina podnetih izveštaja je na ovaj ili onaj način manjkav. Ne samo da nisu uneti traženi podaci kao što su na primer: količine izrađenog materijala, nazivi televizijskih, odnosno radijskih, stanica na kojima su spotovi i oglasi emitovani, nazivi štampanih medija u kojima su oglasi štampani, tačne adrese zakupljenih prostora i slično, već su u nekim izveštajima same sume pogrešno unesene, totali za stavke pogrešno sabrani, a neki politčki subjekti nisu izveštaje ni podneli.

Sve neispravnosti uočene u izveštajima se, grubo, mogu svrstati u četiri kategorije:

* Greške u prepisivanju, unošenju ili sabiranju;
* Neunošenje traženih podataka,
* Nelogičnost/neopravdanost troškova
* Odstupanja izveštaja od rezultata monitoringa.

Sa druge strane, očigledno je da izveštaji, pre nego što su prihvaćeni i objavljeni na sajtu Agencije, nisu pregledani, niti su razjašnjena sporna pitanja. Pri čitanju ove analize treba imati na umu da su gotovo svi učesnici na novosadskim lokalnim izborima uporedo vodili kampanju i za parlamentarne, predsedničke i pokrajinske izbore, te da ovaj pregled ne obuhvata sve njihove aktivnosti u gradu Novom Sadu, već prevashodno one koje se s razlogom mogu pripisati lokalnom nivou. Naime, politički subjekti su na osnovu Zakona obavezni da za svaku izbornu kampanju podnesu poseban izveštaj, da na poseban račun za svaku kampanju prikupljaju sredstva i sve troškove plaćaju sa tog računa.

**Dveri za život Novog Sada**

Ukupan iznos troškova kampanje: 1.067.683,07

Ukupan iznos sredstava primljenih iz budžeta grada: 997.691,15

Prilozi fičkih lica: 70.000,00

Ukupan prihod: 1.067.691,15

Sopstvena sredstva, utrošena: 0

Sredstva vraćena u budžet grada: 0

Ukupni iznos troškova kampanje je za 8,08 dinara manji od ukupnih prihoda (1.067.691,15). Imajući u vidu da ova lista nije imala na raspolaganju gotovo nikakva druga sredstva osim budžetskih, a da se iznos prijavljenih troškova izborne kampanje poklapa sa sumom koja je dobijena iz budžeta **na osnovu ostvarenog izbornog rezultata,** očigledno je da su rashodi naknadno prilagođavani činjenici da je lista dobila pravo na dodatna sredstva iz budžeta i da je ta sredstva trebalo utrošiti kako ne bi bila vraćena u budžet Grada. Ako bi se pošlo od suprotne teze, da su troškovi bili u potpunosti i istinski vezani za kampanju, onda se logično postavlja pitanje odakle bi bili plaćeni da lista nije prešla prag za ulazak u gradsku skupštinu.

Dveri su u Novom Sadu, sve do 02.05.2012., vodile jedva vidiljivu kampanju. Do tog momenta, na nekoliko lokacija u gradu primećeno je par stotina plakata, koji se nisu eksplicitno odnosili na lokalne izbore. Nekoliko dana pre održavanja predizbornog skupa ’Porodična šetnja – Dveri za život Novog Sada’, uočeni su punktovi u centru grada, gde su deljeni leci koji pozivaju na ovaj skup, kao i vozilo koje je s razglasa pozivalo na skup, dan pre njegovog održavanja. Sam skup je održan pored Gradske kuće u Novom Sadu, 02.05.2012.

Poređenjem ovih podataka sa izveštajem o troškovima kampanje uočeno je sledeće:

* Trošak od 35.000 za štampanje 20.000 letaka
* Trošak od 142.000 za izradu, štampanje i distribuciju 35.000 plakata
* Trošak od 3.050 za zakup prostora za održavanje predizbornog skupa.
* Rekordni trošak u Novom Sadu za izradu brošura od 180,360.00. Na Pokrajini Dveri nisu imale troškove vezane za izradu brošura. Tokom posmatranja nisu primećene niti zabeležene brošure.

Iako je gotovo nemoguće dokazati da ni ovoliki broj letaka niti plakata i brošura nije odštampan za potrebe lokalne kampanje, pretpostavka je da bi sama kampanja bila vidljivija da su ove brojke tačne. Jedna od mogućnosti je da su leci, brošure plakati zaista nabavljeni ali da se odnose na neke druge izbore, a ne lokalne u Novom Sadu. U izveštaju o troškovima kampanje za Pokrajinske izbore, stoji da je izrađeno 400 plakata, a da je za to potrošeno 118,000.00 dinara, što govori u prilog pretpostavci da su rashodi naknadno usklađivani izbornim rezultatima.

Bilo bi vrlo je interesantno saznati kome je uplaćena suma za zakup dela ulice Kralja Aleksandra, a u svrhu održavanja uličnog skupa.

Takođe je interesantan podatak da je za sumu od 384.398,00 nabavljeno 400 ćiriličnih tastatura, 1 lap top, 1 torba za lap top i 1 mobilni telefon. Može se pretpostaviti da je „višak“ sredstava iz gradskog budžeta iskorišćen za ove nabavke.

Dveri su jedini politički subjekat koji je u Novom Sadu prijavio troškove dodatnog angažovanja i to 59.000,00 za knjigovodstvene usluge.

U izveštaju GG Dveri o troškovima kampanje za Pokrajinske izbore, je dosta nejasno koju su sumu primili iz budžeta APV. Navodi se cifra od 387,104.00 dinara na ime sredstava primljenih iz bužeta APV, ali i cifra od 557,553.30 dinara na ime ukupnih utrošenih sredstava iz javnih izvora. Ono što se ne navodi je iznos druge isplate iz budžeta. Moguće je da se radi o grešci u popunjavanju formulara za izveštaj, jer je ukupan trošak kampanje zaista 557,553.30 dinara.

**Ivica Dačić – Socijalistička Partija Srbije (SPS), Partija Ujedinjenih Penzionera Srbije (PUPS), Jedinstvena Srbija (JS), Socijaldemokratska Partija Srbije (SDPS)**

Ukupan iznos troškova kampanje: 1.985.664,43

Ukupan iznos sredstava primljenih iz budžeta grada: 1.550.866,21

Prilozi fičkih lica: 812.750,00

Ukupan prihod: 2.363.616,21

Sopstvena sredstva, utrošena: 590.837,84

Sredstva vraćena u budžet grada: 0

Ukupan zbir prihoda je za 377.951,78 veći od ukupnih troškova kampanje. Kada se na to doda suma potrošena iz sopstvenih sredstava zbir je za 968.789.62 veći od ukupne sume potrošene na kampanju. Iako je ova koalicija sa velikom izvesnošću mogla računati na to da će preći izborni prag i dobiti neka sredstva iz budžeta po tom osnovu, ostaje činjenica da su raspoloživa sigurna sredstva (privatni izvori i deo koji se unapred daje iz budžeta) bila dovoljna tek za nešto više od polovine prijavljenih troškova kampanje.

Zanimljivost na prihodnoj strani jesu donacije fizičkih lica u naturi – majice, štand, kokice.

U samom izveštaju postoji nekoliko grešaka:

* Ukupna suma priloga od strane fizičkih lica Ukupno II 634.500,00, a zapravo je za 100.000,00 manja
* Ukupna suma priloga od strane fizičkih lica Ukupna vrednost priloga 260.000,00, a zapravo je 10.000,00 manja.

Ove greške, začudo, nisu uticale da ukupni zbirovi tih stavki budu uneti ispravno.

Koalicija SPS-PUPS-JS-SDPS je od starta vodila veoma aktivnu kampanju. Zabeleženo je skupljanje potpisa i pokretanje 8 lokalnih inicijativa, kao i brojne konferencije za štampu koje su ove akcije najavljivale. Štandovi koalicije su gotovo svakodnevno bili postavljeni na centralnim lokacijama u gradu, a deljeni su i različiti materijali, od kojih se samo delić eksplicitno odnosio na lokalne izbore, leci. I pored toga, čini se da je najveći deo troškova tih uličnih promocija pripisan upravo lokalnim izborima 841.300 dinara).

Iako se u izveštaju o troškovima kampanje pominje cifra od 802.350,00 za dizajn i štampu ostalih materijala (u napomeni stoji: hemijske olovke, majice, zastave), na predizbornom mitingu održanom 28.04.2012. na Trgu slobode, primećeno je svega 50-ak majica GO SPS Novi Sad i 50-ak zastava Gradskog odbora Novi Sad, a ni jedna koja se eksplicitno odnosi na lokalne izbore. Hemijske olovke nisu viđene. To ukazuje na mogućnost da je navedeni reklamni materijal samo plaćen u okviru novosadske kampanje a da je korišćen negde drugde.

U strukturi troškova ove koalicije značajno mesto zauzimaju „komunalni režijski troškovi“ – 63.412 dinara, ali se iz izveštaja ne vidi da li su zakupljivane posebne prostorije za potrebe kampanje ili je reč o uvećanim komunalnim troškovima. Ni „ostali nepomenuti troškovi“ nisu zanemarljivi – gotovo 279 hiljada dinara, a u napomeni se navode – porez, bankarske provizije i jemstvo. S obzirom na to da su ovi troškovi mnogostruko veći nego kod drugih lista ostaje pitanje da li je ovde prijavljeno i nešto što se ne odnosi na novosadske izbore, ili su drugi učesnici na izborima propustili da navedu deo troškova koje je ova koalicija predstavila u izveštaju. Objašnjenje za ovu pojavu bi moglo da bude to što se kao jemstvo navode „sopstvena sredstva“, što bi moglo da znači da je vraćanje pozajmice koju je ova koalicija dala samoj sebi kasnije prikazano kao trošak izborne kampanje.

Iako aktivna, kampanja za lokalne izbore je u najvećoj meri bila u senci ostalih kampanja. Prvenstveno kampanje za izbor Predsednika Srbije, ali i vrlo vidljive kampanje za izbor poslanika u Skupštinu AP Vojvodine. Ovo je u mnogome doprinelo da mnogi, ne naročito upućeni građani, pomisle da je kandidat za gradonačelnika ove koalicije Dušan Bajatović, nosilac liste za Pokrajinske izbore. Za razliku od nekih drugih lokalnih kampanja, koalicija SPS-PUPS-JS-SDPS nije propagirala svog kandidata za gradonačelnika.

**Liga Socijaldemokrata Vojvodine – Novi Sad naša kuća – Nenad Čanak**

Ukupan iznos troškova kampanje: 3.208.660,21

Ukupan iznos sredstava primljenih iz budžeta grada: 2.479.411,45

Prilozi fičkih lica: 698.940,00

Ukupan prihod: 3.178.351,45

Sopstvena sredstva, utrošena: 31.280,00

Sredstva vraćena u budžet grada: 971,04

Još jedna aktivna i vidljiva kampanja, ali i još jedna kampanja koju na momente nije bilo lako odvojiti od kampanje za Pokrajinske izbore. Činjenica da su i lista za izbor odbornika i lista za izbor poslanika u Skupštinu APV bile pod istim rednim brojem 2, a i da se u nazivima obe liste nalazi ime Nenada Čanka, otežala je, na primer, razvrstavanje bilborda. Od velikog broja bilborda LSV-a, u izveštaju o troškovima kampanje se pominju samo troškovi zakupa prostora za isticanje i to dva puta, ali ne i broj izradjenih bilborda. U razvrstavanju nije pomoglo ni pregledanje izveštaja o Pokrajinskim izborima, jer se i tamo navode samo ukupni troškovi zakupa prostora za isticanje ali ne i za izradu. Iz ovih razloga interesantan je podatak da je LSV imala ubedljivo najveći trošak od svih učenika u kampanji na lokalnom nivou baš za bilborde - 1,894,694.14 dinara, a na nivou pokrajine tek 363,873.10. Iako je činjenica da Novi Sad ima najviše mesta za isticanje bilborda u Vojvodini, preko 800 strana, sasvim je moguće da je podudarnost rednih brojeva lista na pokrajinskom i gradskom nivu iskorišćena pri izradi bilborda, kako bi se umanjili troškovi na pokrajinskom nivou. U prilog ovoj pretpostavci govore i brojevi: sredstva dobijena iz budžeta grada za kampanju (2,479,414.50 dinara) su gotovo polovina ukupnih sredstava koje je LSV dobila iz budžeta pokrajine za kampanju i to za oba sistema (6,342.077.68 dinara).

Kombinovani materijali – leci na kojima se pominju i jedni i drugi izbori, hemijske olovke i slično – deljeni na mnogobrojnim štandovma širom grada, takođe su otežali razvrstavanje. LSV je, takođe, zabeležila rekord u ukupnoj sumi potrošenoj za letke u Novom Sadu, 740,543.38 dinara, i u ukupnoj sumi potrošenoj za druge troškove distribucije materijala, 54,516.00 dinara.

. Poređenje cifre potrošene za istu vrstu materijala u Vojvodini, 8,260.00 dinara, bi nas moglo dovesti do istog zaključka: dobro iskorišćena srećna okolnost da se redni brojevi lista podudaraju na pokrajinskom i lokalnom nivou izbora u Novom Sadu, ili dobro strateško planiranje kampanje, omogućila je da se umanje troškovi kampanje za izbor poslanika u Skupštinu APV.

Troškovi najvećeg događaja u toku predizborne kampanje, konvencije u Srpskom Narodnom pozorištupokriven je iz budžeta za Pokrajinske izbore. Koncert u Limanskom parku, pod nazivom ‘Mi nemamo makaze i svečane vrpce, već gitare i prijatelje’ se ne pominje ni u jednom od dva pregledana izveštaja. S obzirom na to da se ni u jednom od ta dva izveštaja ne spominju nenovčani prilozi, moguće je da su troškovi organizacije ovog dogadjaja podvedeni pod stavku ‘Ostali nepomenuti troškovi’ (81,924.21) u izveštaju o troškovima za Pokrajinske izbore.

Kada je Zakon o lokalnoj samooupravi izmenjen, 2004., promenjen je i izborni sistem koji se koristi za izbor odbornika. Sa većinskog sistema se, na negodovanje mnogih, prešlo na proporcionalni sisitem. Zanimljivost ove kampanje, i ne samo ove, je baš u tom prepoznavanju potrebe da se na lokalu izbori budu, jer jesu, lični, odnosno da se vezuju za osobu, a ne listu. Tako je, umesto da ‘reklamira’ buduće odbornike, LSV izabrala da ‘reklamira’ svoju ‘kandidatkinju’ za gradonačelnicu. Reč kandidatkinja je pod navodnicima samo zato što na ovim izborima gradonačelnik/ca nije biran/a neposredno. Ovaj marketinški trik je približio proporcionalni sistem biračima, ali i stvorio atmosferu u kojoj su mnogi, opet ne naročito obavešteni, građani verovali da će imati priliku da biraju i gradonačelnika/cu.

U elektronskom izveštaju o troškovima kampanje za izbor poslanika u Skupštinu APV problematična je, iz nekog razloga, strana V. Gotovo u svim elektronskim izveštajima za ovaj nivo izbora na strani V nisu sabrani totali po stavkama, iako su troškovi uredno izlistani. Interesantno je da se ovakva greška ponavlja uvek na istoj strani, uvek kod istih stavki. U izveštaju LSV u totalima se ne pokazuju troškovi u ukupnom iznosu od 34,131,043.91, za emitovanje TV spota, i 109,286.40 dinara za izradu i emitovanje radio oglasa (stavke V 1. Televizija i V 2. Radio).

Total za stavku V 3. Štampa je prema izveštaju 16,747,565.40, a trebalo bi da bude 5,582,521.80 dinara.

**Ni jedan od ponuđenih odgovora – NOPO**

Ukupan iznos troškova kampanje: 404.385,44

Ukupan iznos sredstava primljenih iz budžeta grada: 405.003,3

Prilozi fičkih lica: 0

Ukupan prihod: 405.003,3

Sopstvena sredstva, utrošena: 0

Sredstva vraćena u budžet grada: 617,59

Za 6 nedelja, koliko je trajalo posmatranje predizborne kampanje, nije primećena nikakva aktivnost ove liste.

Iako u ovom izveštaju nema grešaka u sabiranju ili prepisivanju, kao u nekim, nema neslaganja cifara ili drugih očiglednih manjkavosti, zanimljivi su podaci da su prijavljeni troškovi od 66.815,00, za štampu i distribuciju 35.000 letaka, i troškovi od 137.163,20 za, kako se navodi u izveštaju, 200 upaljača, 300 majica bez kragne, 200 majica s kragnom i 500 kačketa.

**Romska demokratska stranka**

Ukupan iznos troškova kampanje: 889.032,6

Ukupan iznos sredstava primljenih iz budžeta grada: 889.032,18

Prilozi fičkih lica: 0

Ukupan prihod: 889.032,18

Sopstvena sredstva, utrošena: 1.270,94

Sredstva vraćena u budžet grada: 0

Ukupan iznos troškova kampanje je za 0.42 veći od ukupnog prihoda.

Kuriozitet je da aktivnost ove stranke nije zabeležena za 6 nedelja posmatranja kampanje. Ipak, u izveštaju se navodi trošak od 711.527,6 za nabavku i distribuciju 4.438 kačketa, šešira, konferencijskih torbi i privezaka za ključeve, kao i rekordni trošak u Novom Sadu za zakup posebnog prostora u kampanji od 100,005.00 dinara.

Kuriozitet je, takođe, da je ova stranka na oba biračka mesta u Bukovcu osvojila najvise glasova, po oko 400 na svakom. Da li se demografska struktura Bukovca drastično promenila u protekle 4 godine ili je aktivnost ove stranke bila fokusirana na baš ovo prigradsko naselje ostaje nepoznanica. Ovi podaci su bili dostupni na zvaničnom sajtu grada Novog Sada jedno vreme.

**Liberalno demokratska partija**

Ukupan iznos troškova kampanje: 106.200,00

Ukupan iznos sredstava primljenih iz budžeta grada: 0

Prilozi fičkih lica: 0

Ukupan prihod: 0

Sopstvena sredstva, utrošena: 0

Sredstva vraćena u budžet grada: 0

Jedini prijavljeni trošak, prema izveštaju, je suma od 106.200,00 za pokrivanje troškova overe potpisa podrške birača. Kako nije prijavljen ni jedan prihod, ni iz budžeta grada ni od priloga fizičkih ili pravnih lica, nepoznanica je kako je isti trošak podmiren.

Sa druge strane, koalicija Preokret je imala bar 100 plakata, zabeleženih u Novom Sadu i to u centru, a na kojima je pisalo ‘Vojvođanska Istina Lidija Piroški’. Da je Lidija Piroški bila nositeljka liste za izbor poslanika u Skupštinu APV, ovi plakati ne bi bili sporni. Liija Piroški je bila kandidatkinja za poslanicu u Skupštini APV, ali pod rednim brojem 12. Zaključak je, stoga, da se ipak radi o plakatima za lokalne izbore, jer je gospođa Piroški bila nositeljica liste za izbor odbornika. Kako se u izveštaju Vojvođanskog Preokreta o troškovima kampanje za Pokrajinske izbore ne pominju nikakvi plakati, ostaje nepoznanica kako su fininasirani.

Takođe, aktivisti Preokreta su bar jednom prilikom, 07.04.2012., ispred Limanske pijace, kako je zabeleženo tokom posmatranja, delili program ove koalicije za Novi Sa – 10 istina. Ko je finansirao izradu ovih letaka takođe je nepoznanica.

Iako, u smislu kampanje, vrlo aktivna koalicija, za lokalne izbore Preokret gotovo da nije imao kampanju. Osim dva gore pomenuta primera aktivnosti eksplicitno vezane za lokal nisu zabeležene. Aktivnosti vezane za Pokrajinske i Republičke izbore (štandovi, predizborni skup na Tvrđavi) bacile u senku ostale kampanje.

Preokret je još jedan od učesnika na lokalnim izborima koji se poslužio marketinškim trikom zvanim ‘Gradonačelnik/ca’.

**Demokratska stranka**

Ukupan iznos troškova kampanje: 31.480.544,09 (20.759.815,61)

Ukupan iznos sredstava primljenih iz budžeta grada: 2.923.927,54

Prilozi fičkih lica: 16.007.620,00

Ukupan prihod: 405.003,3

Sopstvena sredstva, utrošena: 1.828.267,69 (1.828.268,07)

Sredstva vraćena u budžet grada: 0

Izveštaj je sporan na više načina.

Pre svega, postoje greške u unošenju podataka:

* Stavka Televizija – ukupni iznos za ovu stavku u izveštaju je 0, nisu sabrani troškovi emitovanja od ukupno 1.064.159,40;
* Stavka Radio – ukupni iznos za ovu stavku u izveštaju je 350.000,00 - samo izrada je 350.000,00, a nisu sabrani troškovi emitovanja od ukupno 893.036,00. Total za stavku 'Radio' bi trebalo da bude 1.243.036,00.
* Stavka Štampa - ukupni iznos za ovu stavku u izveštaju je 14.294.304,64 - navedeni troškovi su, međutim, samo pod stavkom 'Objavljivanje' čiji je total 3.573.576,16. Total za stavku ‘Štampa’ bi trebalo, dakle, da bude 3.573.576,16.
* Strana V Ukupno - 16.601.500,04 - total za stranu V bi trebalo da bude 5.880.771,56.

Zatim, postoje određene nelogičnosti:

* Stavka Plakati – jedini trošak pod ovom stavkom je 41.259,00 i to samo za distribuciju/plakatiranje. Na osnovu izveštaja, nije bilo plakata za lokalne izbore, a naše posmatranje kampanje to potvrđuje. U napomeni, medjutim, piše: lepak za plakatiranje.

Kada se u obzir uzmu samo prepravke u računici, ukupna suma potrošena na kampanju bi trebala da bude 20.759.815,61. Ovo je ujedno i rekordna suma potrošena na kampanju u Novom Sadu.

DS je u još nekoliko kategorija nadmašila protivnike. Rekordna suma od 8,161,154.00 je potrošena na druge promo materijale. Ovo je 5 puta više nego što je DS potrošila za ovu vrstu materijala u celoj Vojvodini, za oba sistema izbora – ukupno 1,605,149.05 dinara, i više od polovine ukupnih sredstava koje je za Pokrajinske izbore ova stranka dobila iz budžeta APV (15,075,313.44 dinara). U kategoriji durgih javnih manifestacija (štanovi, punktovi,…), DS je takođe oborila sve rekorde sa potrošenom sumom od 1,532,681.75 dinara. S obzirom na to da na pokrajinskom nivou DS nije prijavila ovu vrstu troškova, zaključak je da je ova vrsta manifestacija poslužila za promociju kandidata na više nivoa izbora. Rezultati posmatranja potvrđuju ovu tezu – na štandovima DS-a u izbornoj kampanji deljeni su promo materijali za sve nivoe izbora u kojima je ova stranka učestvovala.

DS je jedina stranka/koalicija koja je prijavila troškove organizacije konferencija za medije. Samim tim, zabeležila je i rekordnu sumu za to izdvojenu - 605,524.99 dinara. Interesantna stvar vezana za ove konferencije za medije jeste da su 3 održane 06.05.2012., dok su druge 3 održane 20.05.2012.. Kao mesto održavanja svih 6 konferencija se navodi izborni dan. Ovi podaci su interesantni jer na prvi pogled, a s obzirom na to da izborna tišina počinje 48 sati pre izbornog dana i traje do zatvaranja izbornih mesta, može da deluje nelogično da je, u izveštaju o troškovima kampanje, moguće prijaviti troškove vezane dogadjanja koja se dešavaju na sam izborni dan. Zakon, međutim, troškove kampanje definiše kao one koji su nastali u periodu od dana raspisivanja izbora do dana objavljivanja zvaničnih rezultata. Gradska izborna komisija Novog Sada je zvanične rezultate izbora za odbornike u Skupštini grada objavila 24.05.2012..

Druga zanimiljivost vezana za ove konferencije je da su navedeni troškovi zapravo troškovi zakupa prostora u kome su održane, ali su u pitanju 3 različite cifre koje se ponavljaju po dva puta – dva puta po 103,840.00 dinara, dva puta po 5,000.00 dinara i dva puta po 15,000.00 dinara. Kako u izveštaju nije precizno navedeno mesto održavanja ovih konferencija, nemoguće je utvrditi, samo na osnovu izveštaja, da li su ili ne ovi troškovi opravdani. U izveštaju o kampanji za Pokrajinske izbore nisu navedeni ovaki troškovi, što opet može da znači da se radi o smanjivanju troškova jedne kampanje na račun druge.

Još jedan rekordan iznos za Novi Sad je DS potrošila na promociju u medijima. Ukupno je za TV spotove, radio i štampane oglase utrošeno 5,880,771.56 dinara - 1,064,159.40, 1,243,036.00, odnosno 3,573,576.16 dinara. Svaka od ovih suma je rekord u svojoj kategoriji. Zajedno, čine sumu veću od ukupnih sredstava utrošenih u kampanji svih drugih stranaka/koalicija, koje su učestvovale u lokalnim izborima, pojedinačno.

Za javnomnjenska istraživanja DS je takođe potrošila najviše novca u Novom Sadu, 2,360,000.00 dinara, što je više od ukupne sume koju je u Novom Sadu za kampanju potrošila, na primer, Srpska napredna stranka - 2,197,815.20 dinara.

Iako važi za jednu od stranka sa najbolje razvijenom infrastrukturom i najviše novca, DS je u Novom Sadu potrošila i najviše novca za opremu, 394,286.00 dinara. U izveštaju se ne navodi koja vrsta i koliko opreme je u pitanju.

U pitanju je još jedna kampanja koja je bila u senci Predsedničkih i Pokrajinskih izbora. Uprkos tome, jedan segment lokalne kampanje jeste ostao prepoznatljiv – bilbordi. Sam izveštaj potvrđuje rezultate posmatranja navodeći troškove štampanja 15 bilborda. Osim bilbord kampanje za ‘Gradonačelnika’, prepoznatljivi su bili i bilbordi koji su podsećali na dostignuća i uspehe u prethodnom periodu. Iako se i materijali kao što su leci, blokovi, olovke, šolje i ostalo, pominju u izveštaju, većina se ili nije eksplicitno ili nije samo odnosila na lokalne izbore, već i na Pokrajinske.

**Srpska napredna stranka**

Ukupan iznos troškova kampanje: 2.197.815,2

Ukupan iznos sredstava primljenih iz budžeta grada: 2.222.580,45

Prilozi fičkih lica: 0

Ukupan prihod: 2.222.580,45

Sopstvena sredstva, utrošena: 0

Sredstva vraćena u budžet grada: 24.765,25

U izveštaju nema matematičkih grešaka, niti grešaka u prepisivanju. Ipak, izveštaj jeste sporan jer se ne poklapa sa rezultatima posmatranja, s jedne strane, a s druge strane, neki od troškova su ekstremni, u poređenju sa troškovima za iste stvari drugih stranaka.

Jedan od primera su troškovi štampanja plakata. Ukupni iznos je 150.000,00. Za 6 nedelja posmatranja nije zabeležen ni jedan plakat SNS-a koji se odnosi na lokalne izbore.

Sledeći primer su bilbordi. Za štampanje bilborda, SNS je izdvojila 150.000,00. U toku posmatranja zabeleženo je 3 bilborda ove stranke, a koji se odnose na lokalne izbore. S obzirom na to da je posmatran uzorak, a ne cela teritorija grada, mozemo pretpostaviti da je bilborda bilo više. Poređenja radi, pretpostavimo da su SNS i DS odštampali istu količinu bilborda, 15. DS je za to izdvojio ukupno 79.092,00, dok je SNS izdvojio skoro duplo više, 150.000,00.

Još jedna sporna stavka je A 6. Drugi promotivni materijali. Ukupni trošak za ovu stavku je (opet!) 150.000,00 i to samo za štampanje 1 (jednog!) komada. U napomeni stoji: idejno rešenje za štampu kataloga.

Stavka V 1. Televizija – ukupno je za izradu spota potrošeno 575.885,20. Ne pominju se ni troškovi emitovanja, ni zakup termina. Spot Miloša Vučevića je bar dva puta emitovan na TV Panonija, u bloku izborne propagande, 03.05.2012..

Stavka V 2. Radio - ukupno 0 - radio oglas Miloša Vučevića se dosta redovno vrteo na Radiju 021.

Stavka V 4. Internet 4.2 Baneri - ukupno 0 - baner Miloša Vučevića je bar dva dana, kako je zabeleženo tokom posmatranja,19.04. i 26.04.2012., stojao na sajtu Radija 021. Cena za mesec dana oglašavanja je u tom momentu, a prema cenovniku Radija 021, bila 80.000,00, a po danu 50% viša.

.U izveštaju o troškovima kampanje za Pokrajinske izbore, pod stavkom V 1. Televizija Ukupno, nisu uračunati troškovi emitovanja u iznosu od 79,000.00 dinara, koji su uredno izlistani. Ista greška se ponavlja pod stavkom V 1.2.1. Oglas Ukupno, gde nisu obračunati troškovi emitovanja u iznosu od 89,149.00 dinara. I ovog puta su troškovi pomenuti pod za to predviđenom stavkom V 1.2.1. b) Emitovanje.

Greška istog tipa se ponavlja kod stavke V 2 Radio Ukupno, gde nisu sabrani ukupni troškovi izrade i emitovanja radio oglasa od 225,671.46 dinara.

Zanimljivo je da je SNS u Novom Sadu ostvarila rekordni trošak u samo dve kategorije: ostali troškovi oglašavanja 821,200.00 dinara i ostali putni troškovi 155,760.00 dinara. Ostali troškovi oglašavanja su objašnjeni u napomeni: Idejno rešenje i promoterske usluge od Lios, praćenje medija Nina medija kliping. Rezltati posmatranja potvrđuju da je SRS jedina stranka na lokalnu koja je koristila usluge profesionalnih promoterki.

Kao i prethodno spominjane lokalne kampanje i ova je bila na neki način sporedna. Prioritet su male kampanja za Predsedničke i Republičke izbore. Većina aktivnosti (štandovi, konferencije za štampu, miting održan na Trgu slobode) je bila vezana za druge kampanje, kao i većina pripremljenog materijala. SNS je takođe prepoznao potrebu da se lokalna kampanja personalizuje, te je takođe propagirala svog kandidata za gradonačelnika, Miloša Vučevića.

**Narodna Partija, Maja Gojkovic**

Ukupan iznos troškova kampanje: 6.835.487,06 (3.781.336,66)

Ukupan iznos sredstava primljenih iz budžeta grada: 256.831,00

Prilozi fičkih lica: 2.473.004,00

Prilozi pravnih lica: 800.000,00

Ukupan prihod: 3.529.835,00

Sopstvena sredstva, utrošena: 8.803,00

Sredstva vraćena u budžet grada: 0

Prema izveštaju, Narodna partija je potrošila 242.698,66 više nego što je imala prihoda, uključujući i sopstvena sredstva.

* Stavka A 4. Plakati ukupno potrošeno 246.561,00, što je ujedno i rekordna cifra za ovu vrstu materijala u Novom Sadu, na 7 vrsta plakata, po 500 komada od svakog. Za 6 nedelja posmatranja, zabeležena je samo jedna vrsta plakata i to 20ak komada.
* Stavka A 5.1.Bilbordi a) i b) Štampa i Zakup prostora za isticanje - u napomeni i jedne i druge stavke piše: Izrada i zakup bilborda su plaćeni sa centralnog racuna URS. Sa druge strane, Narodna partija je platila dizajn 2 bilborda Maje Gojković za lokalne izbore i 1 na kome su 'reklamirani' lokalni i pokrajinski izbori, po vecinskom sistemu, zajedno, 70.800,00.
* Stavka V 2. Radio - ukupno potrošeno 68.853,00. Nisu uračunati troškovi Emitovanja od 47.082,00 na jednoj i 159.300,00 na drugoj stanici. Ukupan trošak bi za stavku V 2 trebalo da bude 275.235,00.
* Stavka V 3.1. Oglas (štampani) ukupni trosak je 4.581.226,80, od toga je a) Izrada 94.400,00, a b) Objavljivanje 1.432.675,60. Total za ovu stavku nije 4.581.226,80, vec bi trebao da bude 1.527.075,60. Iako je u posmatranje od dnevnih listova bio uključen samo Dnevnik, u kome se Narodna partija nije oglašavla, ovo je rekordan trošak reklamiranja u štampanim medijima.
* Stavka V Ukupno - u izveštaju stoji 5.560.288,80, a trebalo bi da bude 2.506.137,60.

Narodna partija je, prema podacima iz izveštaja, organizovala najskuplju konvenciju u Novom Sadu, koja je koštala 154,580.00 dinara. Ovo je ujedno i jedina konvencija čiji je trošak prijavljen u izveštajima o kampanji za lokalne izbore u Novom Sadu. Kako ni Ujedinjeni regioni Srbije ni G17+ nisu podneli izveštaje o troškovima kampanje za Pokrajinske izbore, nije moguće utvrditi da li se ponovo radi o smanjivanju troškova jedne kampanje na račun druge.

Kampanja za ‘Gradonačelnicu’ Narodne partije, odnosno koalicije URS, je daleko najvidljivija i najagresivnija kampanja za protekle lokalne izbore. Ne samo da je u centru grada, u Miletićevoj ulici, privremeno otvorena kancelarija Maje Gojković u kojoj su građani mogli da se požale ili pohvale, već je štand, a u jednom momentu i drvo, na čijim su granama bile okačene želje i pozdravi podrške građana, stajao nepunih 50 metara dalje, na Zmaj Jovinoj ulici, skoro svaki dan. Maja Gojković je bila na lokalnim televizijama gotovo svaki dan, o svakoj prilici. A i broj njenih bilborda je bio daleko veći nego i jedne druge stranke/koalicije za lokalne izbore.

Moglo bi se reći da je lokalna kampanja URS-a zasenila sve druge, osim možda kampanje za Republičke izbore. Ovome u prilog govori i podatak da je, u Novom Sadu, Maja Gojković bila jedina nositeljica liste za izbor odbornika koja je imala internet sajt za potrebe kampanje, koji je koštao 182,460.00 dinara.

**Srpska demokratska stranka**

Ukupan iznos troškova kampanje: 253.138,00

Ukupan iznos sredstava primljenih iz budžeta grada: 256.831,00

Prilozi fičkih lica: 0

Prilozi pravnih lica: 0

Ukupan prihod: 256.831,00

Sopstvena sredstva, utrošena: 0

Sredstva vraćena u budžet grada: 0

Ukupni troškovi kampanje su za 3.693 manji od prihoda. 3.693 bi trebalo da bude vraćeno u budžet grada.

Kampanja SDS-a je bila neprimetna. U toku posmatranja zabeležen je 1 bilbord i 20ak plakata. U izveštaju, međutim, stoji da je za bilborde SDS potrošila 31.250,00 i to samo za štampu. Prema izveštaju, za štampu plakata potrošeno 80.000,00, a za štampanje letaka 48.350,00. SDS očigledno nije računala da će osvojiti 1% glasova i da sredstva za kampanju dobijena iz budžeta grada neće morati da vrati. Da izveštaj nije rađen na osnovu izbornih rezultata, a sudeći po navedenim ciframa, kampanja bi bila znatno vidljivija.

**Srpska radikalna stranka**

Ukupan iznos troškova kampanje: 3.965.567.32

Ukupan iznos sredstava primljenih iz budžeta grada: 997.691,15

Prilozi fičkih lica: 0

Prilozi pravnih lica: 0

Ukupan prihod:

Sopstvena sredstva, utrošena: 467.984,17

Komercijalni krediti po tržišnim uslovima: 2.500.000,00, Komercijalna banka A.D. Beograd

Sredstva vraćena u budžet grada: 0

Srpska radikalna stranka je jedna od dve stranke/koalicije, obuhvaćena ovom analizom, koja je iskoristila svoje zakonsko pravo da u svrhe vođenja kampanje podigne bankarski kredit pod tržišnim uslovima. Iznos kredita podignutog kod Komercijalne banke za lokalne izbore u Novom Sadu je 2,5 miliona dinara. Ova stranka je i za izbor poslanika u Skupštinu AP Vojvodine podigla kredit kod iste banke, ali u iznosu od 7 miliona dinara.

U izveštaju nisu navedeni troškovi za izradu letaka za lokalne izbore, iako prema rezultatima posmatranja SRS jeste odštampao i ubacivao letke 'Program SRS za srpsku Atinu 2012-2016' u poštanske sandučiće po centru grada.

Interesantan je podatak da je SRS potrošila najviše sredstava u Novom Sadu za angažovanje marketinške agencije, 2,854,100.00 dinara. SRS je takođe prijavila rekordnu sumu od 552,346.20 dinara na ime ostalih nepomenutih troškova. S obzirom na to da u samom izveštaju ne postoji opis ovakvih troškova, logično bi bilo pretpostaviti da su u ovu sumu uključeni troškovi kao što je trošak izrade letaka.

SRS je još jedna od stranaka koja je, u želji da personalizuje lokalne izbore, imala svog ‘kandidata’ za gradonačelnika, Đurađa Jakšića. Uprkos tome, kampanja je bila prilicno neprimetna. Mnogo vidljivije su bile kampanje za Predsedničke i Republičke izbore.

**Demokratska stranka Srbije**

Ukupan iznos troškova kampanje: 2.556.308,40

Ukupan iznos sredstava primljenih iz budžeta grada: 997.891,15 (997.691,15)

Prilozi fičkih lica: 1.792.021,89

Prilozi pravnih lica: 22.140,00

Ukupan prihod: 2.811.853,04

Sopstvena sredstva, utrošena: 0

Sredstva vraćena u budžet grada: 0

Ukupan trošak kampanje nadmašuje ukupne prihode za 255.544,64.

Kampanja DSS je još jedna vrlo vidljiva lokalna kampanja, koja se osim na svog ‘kandidata’ za gradonačelnika, Borka Ilića, fokusirala i na lokalne probleme (nedostatak parkova, višak deponija…). Ovo je propraćeno različitim aktivnostima (tribinama, štandovima na ulici), kao i materijalima, lecima, plakatima, bilbordima. Još jedan redak primer da neka druga kampanja nije imala primat. Uprkos ovome, DSS nije zabležila ekstremno viskoke troškove u Novom Sadu u odnosu na ostale učesnike izborne trke. Izdvaja se jedino trošak mitinga od 248,980.00 dinara i to iz dva razloga: prvi je što se radi o dva događaja, jedan je održan u Novom Sadu, a drugi u Futogu, drugi razlog je što je većina parlamentarnih stranka ove troškove prijavila u izveštajima o troškovima drugih kampanja.

**Udruzeni penzioneri i socijalna Pravda**

Ukupan iznos troškova kampanje: 165.324.02

Ukupan iznos sredstava primljenih iz budžeta grada: 0

Prilozi fičkih lica: 209.252,3

Prilozi pravnih lica: 0

Ukupan prihod: 209.252,3

Sopstvena sredstva, utrošena: 0

Sredstva vraćena u budžet grada: 0

Ukupni troškovi kampanje su za 43.928,28 manji od ukupnih prihoda.

Osim radio reklama, oglasa u štampanim medijima i troškova overe potpisa birača, izveštaj ne pominje ni jednu drugu aktivnost niti trošak.

Ovo je u najvećoj meri konzistentno sa rezultatima posmatranja. Iako kampanja nije bila naročito primetna, u toku posmatranja primljene su informacije da se ova koalicija biračima u pojedinim prigradskim naseljima predstavlja po kućama, donoseći sa sobom po 200gr kafe. Ne postoji način da se dokaže istinitost ovih navoda.

**Izveštaje nisu podneli Savez vojvođanskih Mađara i Grupa Građana ‘Mi – dr Miroslav Miša Ilić”**

**Savez vojvođanskih Mađara** je imao jedva primetnu kampanju u Novom Sadu. Ista se svela na 1 bilbord i 1 skup, održan u hotelu Centar. Skup je zapravo bio predstavljanje predsedničkog kandidata Pastor Ištvana. Na skupu su deljeni dvojezični materijali, koji su se odnosili na sve nivo izbora.

U elektronskoj formi izvestaja o troškovima kampanje za izbor poslanika u Skupštinu AP Vojvodine, koji se nalazi na sajtu Agencije, postoji nekoliko greška u, očigledno, prepisivanju podataka iz skenirane kopije izvštaja. U skeniranoj kopiji, koja se takođe nalazi na sajtu Agencije sume su ispravno upisane.

* Stavka V 3 Štampa Ukupno i stavka V 3.1 Oglas ukupno – u elektronskoj formi izveštaja stoji suma od 2,357,640.00; u skerniranoj kopiji izveštaja total za stavku V 3 je 705,888.00, i to za objavljivanje oglasa.
* Stavka V ukupno – u elektronskoj formi izveštaja total za stranu V je 2,863,150.00; u skeniranoj kopiji cifra i pravi zbir za stranu V je 1,211,390.00.

**Grupa građana MI – dr Miroslav Miša Ilić** je, u okviru svoje kampanje, imala predizborni skup, održan u hotelu Putnik, skup odžan u Radio Café-u, reklamu prilično redovno emitovanu na Radiju 021, plakate i bilborde. Na skupu u hotelu Putnik, nosilac liste, dr Miroslav Ilić, izjavio je da ‘MI’ imaju izvesne probleme s otvaranjem zasebnog računa u banci, na koji bi stigla sredstva iz budžeta grada, te da stoga ne nameravaju da potražuju ta sredstva. Ostaje nepoznanica koliko su ostalih prihoda imali u toku kampanje.

**DZVM** – u izveštaju o troškovima kampanje za izbor poslanika u Skupštinu APV, stavka V 1. Televizija ukupno, nije uračunat trošak emitovanja TV oglasa od 1,260.00 dinara. Trošak je uredno unesen u izveštaj pod stavkom V 1.2.1. b) Emitovanje. Greška istog tipa se ponavlja u stavkama V 2. Radio ukupno i V 4. Internet ukupno. U stavci V 2. Radio ukupno, trškovi emitovanja radio oglasa, u iznosu od 7,931.00 dinara nisu uračunati u total. U stavci V 4. Internet ukupno, troškovi objavljivanja banera, 12,000.00 dinara, nisu uračunati u total.

Ovakvih grešaka ima u izveštajima za sve nivoe izbora. S obzirom na to da se takve greše znatno ređe pojavljuju u skeniranim kopijama izveštaja pretpostavka je da je u pitanju ljudski faktor, odnosno omaška osoba koje su izveštaje prenosile u elektronsku formu. Neodgovorno je i neprihvatljivo, međutim, da izveštaji nisu provereni pre nego što su, objavljivanjem na sajtu Agencije, postali javna informacija.

**Savez bačkih Bunjevaca** – još jednom se ponavlja greška da u total po stavci nije ušao izlistani trošak. Ovog puta u pitanju je suma od 48,300.00 dinara za emitovanje TV spota.

**Crnogorska partija** je predala dva izveštaja o troškovima kampanje za Pokrajinske izbore, S obzirom na to da se u izveštaju eksplicitno ne pominje da se odnose na dve vrste Pokrajinskih izbora, proporcionalni i većinski, možemo pretpostaviti da je tako iz ukupne sume dobijene iz budžeta APV u jednom odnosno drugom izveštaju, 387.104,00 za proporcionalni i 33.703,00 za većinski sistem.

**Ujedinjeni regioni Srbije** nisu predali izveštaj o trškovima kampanje za izbor poslanika u Skupštinu AP Vojvodine.

**G17+** 'ukupno 19 je objavljeno na sajtu Agencije. Prema iznosima dobijenim iz budžeta APV, 33,703.00 dinara po izveštaju, može se pretpostaviti da se odnose na izbore po većinskom sistemu. Od tih 19 izveštaja 2 su potpuno prazna, 1 se odnosi na Novi Sad, 1 na Kovin, ostali su overenu u Beogradu. Ni za jedan od izveštaja nije moguće utvrditi na koju izbornu jedinicu se odnose.